
ΕΓΚΥΚΛΙΟΣ
ΓΙΑ ΤΟΥΣ ΤΟΥΡΙΣΤΙΚΟΥΣ ΕΠΙΧΕΙΡΗΜΑΤΙΕΣ

Καταλυμάτων που  επιθυμούν να συμμετέχουν

ΣΤΟ ΠΡΟΓΡΑΜΜΑ «Τουρισμος για ολους»

Γ΄ ΗΛΙΚΙΑΣ Ε.Ο.Τ.
2011 - 2012
Ο  Ελληνικός Οργανισμός Τουρισμού (ΕΟΤ) θέτει σε εφαρμογή το Πρόγραμμα  «Τουρισμός για όλους» Γ΄ Ηλικίας   2011 – 2012,  το οποίο θα ισχύσει από 1.10.2011 έως 31.5.2012.

1.  Τουριστικοί προορισμοί

Οι κάτοχοι των Δελτίων   «Τουρισμός για όλους» Γ΄ Ηλικίας  έχουν τη δυνατότητα να πραγματοποιήσουν διακοπές σε όλη την Επικράτεια .

2.   Διάρκεια διακοπών 

Η διάρκεια των διακοπών ορίζεται μέχρι τις πέντε (5) διανυκτερεύσεις, οι οποίες δεν θα πρέπει να υπερβαίνουν το χρόνο ισχύος του Προγράμματος, δηλαδή 31η Μαΐου 2012.
3.  Καταλύματα – αδειοδότηση
Στο πρόγραμμα συμμετέχουν ξενοδοχεία όλων των λειτουργικών μορφών και τάξεων καθώς και τουριστικές επιπλωμένες κατοικίες τουριστικές επαύλεις, ενοικιαζόμενα δωμάτια, ενοικιαζόμενα διαμερίσματα και οργανωμένες τουριστικές κατασκηνώσεις, όλων των τάξεων που διαθέτουν Ειδικό Σήμα Λειτουργίας, έχουν όλα τα δικαιολογητικά σε ισχύ και περιλαμβάνονται στον ηλεκτρονικό κατάλογο καταλυμάτων του προγράμματος.

Σε περίπτωση που κάποιο από τα πιστοποιητικά με περιορισμένη ισχύ (πιστοποιητικό πυρασφάλειας, άδεια για τη λειτουργία χώρων υγειονομικού ενδιαφέροντος) έχει λήξει ή πρόκειται να λήξει κατά τη διάρκεια εφαρμογής του Προγράμματος, η επιχείρηση οφείλει να εξασφαλίσει έγκαιρα την ανανέωση του, διαφορετικά και παρ' ότι ενταγμένη στο πρόγραμμα,  δεν θα έχει δικαίωμα να ενοικιάζει δωμάτια στους δικαιούχους του Προγράμματος  μετά τη λήξη του συγκεκριμένου πιστοποιητικού.

            Παράβαση του παραπάνω εδαφίου θα έχει ως συνέπεια ο Ε.Ο.Τ. να μην επιδοτήσει τις επιχειρήσεις για τις διανυκτερεύσεις που θα πραγματοποιηθούν κατά την περίοδο μη ισχύος του πιστοποιητικού.

Υπεύθυνες δηλώσεις των επιχειρηματιών που αντικαθιστούν άδειες και σήματα ή οποιοδήποτε άλλο απαιτούμενο δικαιολογητικό δεν γίνονται δεκτές και το κατάλυμα δεν θα συμπεριληφθεί στο πρόγραμμα.

4.  Διάθεση των Δελτίων και Ηλεκτρονική Ενημέρωση των δικαιούχων   

· Όλες οι πληροφορίες του Προγράμματος, τα συμμετέχοντα καταλύματα, οι τιμές των καταλυμάτων και κάθε άλλη λεπτομέρεια, θα διατίθενται ηλεκτρονικά από τα Κ.Ε.Π., από τις κατά τόπους Π.Υ.Τ. και γραφεία του ΕΟΤ, από το site του Ε.Ο.Τ. www.visitgreece.gr και από ειδικό τετραψήφιο αριθμό του ΕΟΤ 1572 και από τα τηλέφωνα της Δ/νσης Μελετών & Επενδύσεων 210-87.07.720, 87.07.707
· Τα Δελτία του Προγράμματος «Τουρισμός για όλους» Γ΄ Ηλικίας, θα διατίθενται από τα  Κ.Ε.Π. (Κέντρα Εξυπηρέτησης Πολιτών) όλης της επικράτειας, καθημερινά εκτός αργιών, καθ΄ όλη τη διάρκεια του Προγράμματος και μέχρι εξαντλήσεως των 10.000 δελτίων που θα διατεθούν συνολικά για το συγκεκριμένο πρόγραμμα.
5.  Επιδότηση Ε.Ο.Τ.
Η ημερήσια επιδότηση από τον ΕΟΤ ορίζεται στα 22,00 € ανά άτομο ανά διανυκτέρευση για όλες τις μορφές και κατηγορίες καταλυμάτων που συμμετέχουν στο Πρόγραμμα. 

ΣΗΜΕΙΩΣΗ : Το ανωτέρω ποσό υπόκειται σε:
· 8% προείσπραξη φόρου εισοδήματος                                            
(χορηγείται η ανάλογη βεβαίωση από τη Δ/νση Οικονομικών Υπηρεσιών του Ε.Ο.Τ.)

· 3% κράτηση υπέρ Μ.Τ.Π.Υ. (Μετοχικό Ταμείο Πολιτικών Υπαλλήλων)
6.   Οικονομική συμμετοχή δικαιούχου
· Το ποσό συμμετοχής των δικαιούχων και των προστατευομένων μελών του, ανά άτομο ανά διανυκτέρευση για παραμονή σε δωμάτια με ιδιαίτερο λουτρό και θέρμανση Ξενοδοχείων, Ενοικιαζομένων Δωματίων / Διαμερισμάτων και Επιπλωμένων κατοικιών καθορίζεται ελεύθερα από τις τουριστικές επιχειρήσεις που συμμετέχουν στο Πρόγραμμα βάσει των κατευθύνσεων που έχουν δοθεί από τον ΕΟΤ και αναφέρεται στον ηλεκτρονικό κατάλογο του Προγράμματος με τον περιορισμό να είναι κατ΄ ελάχιστο ένα ευρώ (1,00 €) ανά άτομο ανά διανυκτέρευση.

     Το ποσό συμμετοχής θα πρέπει να ανταποκρίνεται στο λειτουργικό επίπεδο και στις ποιοτικές παροχές της επιχείρησης.

· Το ποσό συμμετοχής  των δικαιούχων μπορεί να συμπεριλαμβάνει και το πρωινό και την ημιδιατροφή για τις περιπτώσεις επιχειρήσεων που συμμετέχουν με ανάλογες υπηρεσίες.

Το ποσό της προκαταβολής που θα αποστέλλεται από τους δικαιούχους για την κράτηση δεν μπορεί να υπερβαίνει το 20 % του συνόλου της τιμής διανυκτέρευσης (συμμετοχής και επιδότησης) για όλες τις ημέρες της διαμονής που έχουν παραγγελθεί.

Στην περίπτωση που δικαιούχοι διαμείνουν σε οικίσκο camping θα πρέπει να συμπληρώνουν υπεύθυνη δήλωση για τον τρόπο διαμονής τους την οποία θα επισυνάπτει στα δελτία  ο επιχειρηματίας προκειμένου να πληρωθεί από τον Ε.Ο.Τ.
· Διευκρινίζεται ότι η τιμή συμμετοχής του δικαιούχου, συμπεριλαμβάνει όλες τις νόμιμες επιβαρύνσεις (Φ.Π.Α. κλπ).

· Σε περίπτωση διαμονής δικαιούχων με προσθήκη κλίνης, θα μειώνεται η συμμετοχή όλων των ενοίκων του δωματίου κατά :

30% σε σχέση με τη δηλωθείσα, από τον επιχειρηματία, τιμή συμμετοχής απλής διανυκτέρευσης 

20% σε σχέση με τη δηλωθείσα από τον επιχειρηματία τιμή συμμετοχής διανυκτέρευσης με πρωινό.

10% σε σχέση με τη δηλωθείσα από τον επιχειρηματία τιμή συμμετοχής διανυκτέρευσης με ημιδιατροφή.

 Η Επιδότηση όμως του Ε.Ο.Τ. θα καταβληθεί εξ’ ολοκλήρου και κανονικά όπως προβλέπεται.

Από την παραπάνω ρύθμιση εξαιρούνται τα ξενοδοχεία τύπου επιπλωμένων διαμερισμάτων, τα ενοικιαζόμενα διαμερίσματα και οι τουριστικές  επιπλωμένες κατοικίες και επαύλεις. Για τα εν λόγω καταλύματα οι ένοικοι θα επιβαρύνονται με την αναφερόμενη στον ηλεκτρονικό κατάλογο τιμή, χωρίς το δικαίωμα έκπτωσης. 

· Διευκρινίζουμε ότι είναι δυνατή η προσθήκη μίας μόνο κλίνης ανά δωμάτιο ή διαμέρισμα ενός χώρου και εφόσον συμφωνεί  ο δικαιούχος του Προγράμματος. Για τα διαμερίσματα δύο χώρων με βάση το Ειδικό Σήμα λειτουργίας  επιτρέπεται ανάλογα η προσθήκη δύο κλινών ανά διαμέρισμα.

Σε περίπτωση που προστεθούν περισσότερες των προαναφερομένων κλινών ανά δωμάτιο ή διαμέρισμα δεν θα καταβάλλεται από την Υπηρεσία μας η επιδότηση που αφορά την προσθήκη κλινών πέρα των ανωτέρω οριζόμενων.

· Σε περίπτωση, που μη δικαιούχος του προγράμματος διαμένει στο ίδιο δωμάτιο με κάτοχο Δελτίου του Προγράμματος  «Τουρισμός για όλους» Γ΄ Ηλικίας , θα επιβαρύνεται με το άθροισμα του ποσού που έχει δηλωθεί από τον επιχειρηματία ως τιμή συμμετοχής  στο πρόγραμμα και αναφέρεται στον ηλεκτρονικό κατάλογο και του ποσού της ημερήσιας επιδότησης που καταβάλλεται από τον Ε.Ο.Τ., ανάλογα με τη λειτουργική μορφή του καταλύματος. 

· Σε περίπτωση μεμονωμένου δικαιούχου  για τη διαμονή του σε μονόκλινο ή δίκλινο  δωμάτιο  η συμμετοχή του θα προσαυξάνεται με το 50% του ποσού της επιδότησης του Ε.Ο.Τ. που αναλογεί στο κατάλυμα και επιπρόσθετα κατά:
 50% σε σχέση με τη δηλωθείσα, από τον επιχειρηματία, τιμή συμμετοχής απλής διανυκτέρευσης

 40% σε σχέση με τη δηλωθείσα, από τον επιχειρηματία, τιμή συμμετοχής  διανυκτέρευσης με πρωινό

30% σε σχέση με τη δηλωθείσα, από τον επιχειρηματία, τιμή συμμετοχής  διανυκτέρευσης με ημιδιατροφή.

7.   Περίοδος λειτουργίας καταλυμάτων

Η περίοδος λειτουργίας των καταλυμάτων καθορίζεται ελεύθερα από τις τουριστικές επιχειρήσεις που συμμετέχουν στο Πρόγραμμα, υπό την προϋπόθεση να είναι εντός της χρονικής περιόδου εφαρμογής του Προγράμματος.  Η καθορισμένη περίοδος λειτουργίας των καταλυμάτων, η οποία αναφέρεται στον ηλεκτρονικό κατάλογο του Προγράμματος,  είναι δεσμευτική για το κατάλυμα και δεν επιτρέπεται κάθε εκ των υστέρων αλλαγή  της δηλωμένης στον ΕΟΤ χρονικής περιόδου συμμετοχής του καταλύματος.
8.  Σχέσεις δικαιούχων και τουριστικών επιχειρήσεων

· Οι σχέσεις του δικαιούχου με τις επιχειρήσεις των καταλυμάτων που  συμμετέχουν στο πρόγραμμα διέπονται από τον ισχύοντα Κανονισμό Σχέσεων Ξενοδόχων και Πελατών (Ν.1652/86 Φ.Ε.Κ. 167Α/30-10-86) και τις λοιπές ισχύουσες για τα τουριστικά καταλύματα διατάξεις. 
· Οι επιχειρηματίες των τουριστικών καταλυμάτων υποχρεούνται να διαθέτουν στους δικαιούχους τα ελεύθερα δωμάτια με ιδιαίτερο λουτρό και θέρμανση και να παρέχουν   όλες τις εξυπηρετήσεις που προβλέπονται ανάλογα με την κατηγορία του καταλύματος, χωρίς καμιά διάκριση από τους λοιπούς πελάτες. 

· Επίσης  υποχρεούνται να δέχονται σε όλα τα τμήματα της μονάδας τους και καθ΄ όλο το διάστημα συμμετοχής τους στο πρόγραμμα, τους δικαιούχους. 

· Όποιες επιχειρήσεις παραβαίνουν τους όρους της παραγράφου αυτής, θα έχουν ως συνέπεια τις κυρώσεις της παραγράφου 14  της παρούσης. 

Απαγορεύεται ρητά η οποιαδήποτε συμφωνία  για αύξηση του ποσού συμμετοχής μεταξύ των δικαιούχων και των τουριστικών επιχειρήσεων που συμμετέχουν στο πρόγραμμα πέραν των δηλωμένων τιμών. Επιτρέπεται μεταξύ των δικαιούχων και των τουριστικών επιχειρήσεων που συμμετέχουν στο πρόγραμμα η συμφωνία για έκπτωση από το δηλωμένο ποσό συμμετοχής εφόσον είναι έγγραφη και δεν είναι χαμηλότερη από το ελάχιστο ποσό συμμετοχής δηλαδή το ένα ευρώ (1,00 €) ανά άτομο ανά διανυκτέρευση.

9. Παρεχόμενες υπηρεσίες

· Οι επιχειρηματίες των τουριστικών καταλυμάτων υποχρεούνται να δηλώνουν στην αίτηση συμμετοχής την οποιαδήποτε  υπηρεσία με πρόσθετη χρέωση, η οποία  δεν είναι υποχρεωτική βάσει των ελαχίστων λειτουργικών προδιαγραφών της τάξης στην οποία ανήκει το κατάλυμα. Οι παρεχόμενες υπηρεσίες  θα αναφέρονται στο σχετικό ηλεκτρονικό κατάλογο  του Προγράμματος  «Τουρισμός για όλους».
· Οι επιχειρηματίες των τουριστικών καταλυμάτων υποχρεούνται να μην χρεώνουν με επιπλέον χρήματα τη θέρμανση ή  τη χρήση κλιματιστικού εφόσον διαθέτουν δωμάτια με κλιματισμό. Η αποζημίωση για τη θέρμανση ή τη χρήση κλιματιστικού θα πρέπει να ενσωματώνεται στην τιμή συμμετοχής . Τα ξενοδοχεία δυο αστέρων και άνω υποχρεούνται να προσφέρουν δωμάτια με κλιματισμό.

· Οι επιχειρηματίες των τουριστικών καταλυμάτων υποχρεούνται να καθαρίζουν τα δωμάτια και να αλλάζουν τον ιματισμό τους  ( πετσέτες, σεντόνια κ.λπ.) σύμφωνα με τις προβλεπόμενες διατάξεις   της Τουριστικής νομοθεσίας ήτοι:

-Τα ξενοδοχεία δύο αστέρων και άνω υποχρεούνται σε καθημερινό καθαρισμό και καθημερινή αλλαγή ιματισμού.

-Τα ξενοδοχεία ενός αστέρα υποχρεούνται σε καθαρισμό και αλλαγή ιματισμού κάθε δύο ημέρες.

-Τα ενοικιαζόμενα δωμάτια – διαμερίσματα  τεσσάρων κλειδιών υποχρεούνται σε καθημερινό καθαρισμό και σε αλλαγή του ιματισμού  κάθε δύο ημέρες .

-Τα ενοικιαζόμενα δωμάτια – διαμερίσματα από ένα κλειδί μέχρι και τρία κλειδιά καθώς και οι οικίσκοι κάμπινγκ υποχρεούνται σε καθαρισμό και αλλαγή ιματισμού κάθε δύο ημέρες.  

Σύνθεση Γευμάτων 

Η σύνθεση πρωινού και γεύματος θα παρέχεται σύμφωνα με τα προβλεπόμενα στο άρθρο 154 της αγορανομικής διάταξης 7/2009 (ΦΕΚ  1388/Β/13-7-09).

Η σύνθεση πρωινού θα είναι η προβλεπόμενη για τη μοριοδότηση των καταλυμάτων στο Π.Δ. 43/2002, όπως τροποποιήθηκε και ισχύει σήμερα δηλ: 

· Καφές (φίλτρου, στιγμιαίος, ελληνικός)

· Τσάι

· Γάλα

· Σοκολάτα

· Δύο είδη φρέσκου ψωμιού

· Φρυγανιές 

· Κέικ

· Βούτυρο

· Μαργαρίνη

· 2 είδη μαρμελάδας

· Μέλι

· Τυρί

· 4 είδη προϊόντων κρέατος

· Αυγά (ζεστά / κρύα)

· Γιαούρτι

· Μούσλι

· Κομπόστα

· Δημητριακά

· Φρέσκα φρούτα

Τα ξενοδοχεία 2 αστέρων και πάνω υποχρεούνται να λειτουργούν χώρο παροχής πρωινού για τον οποίο θα έχουν εξασφαλιστεί όλες οι νόμιμες αδειοδοτήσεις.

Όσοι από τους επιχειρηματίες έχουν μοριοδοτηθεί για την παροχή ελάχιστης σύνθεσης πρωινού, θα πρέπει να αναφέρουν ότι η παραπάνω σύνθεση απευθύνεται και στους συμμετέχοντες στο πρόγραμμα «Τουρισμός για όλους»

Επισημαίνεται ότι κατά την προσφορά υπηρεσιών εστίασης δεν επιτρέπεται η διακριτική μεταχείριση των δικαιούχων του προγράμματος ΤΟΥΡΙΣΜΟΣ ΓΙΑ ΟΛΟΥΣ. Σε περίπτωση εξακριβωμένης μη ισότιμης μεταχείρισης των δικαιούχων του προγράμματος η τουριστική επιχείρηση απεντάσσεται αυτομάτως.

10.   Πρόσθετες παροχές δικαιούχων:

Στους συνταξιούχους κύριους δικαιούχους του παρόντος Προγράμματος, παρέχεται παράλληλα η δυνατότητα πραγματοποίησης  μέχρι τεσσάρων (4) απλών λούσεων – τέσσερα (4) εισιτήρια ελεύθερης εισόδου – σε εγκαταστάσεις Ιαματικών Πηγών όλης της χώρας, ανεξάρτητα αν οι επιχειρήσεις των εγκαταστάσεων αυτών στεγάζονται σε καταλύματα που συμμετέχουν ή όχι στο Πρόγραμμα και με την προϋπόθεση ότι οι συγκεκριμένες επιχειρήσεις Ιαματικών Πηγών δέχονται να παρέχουν την πρόσθετη αυτή υπηρεσία στους  δικαιούχους.

Οι επιχειρήσεις των εγκαταστάσεων Ιαματικών Πηγών που θα παρέχουν εισιτήρια για χρήση των ιαματικών λουτρών των εγκαταστάσεων αυτών ( μέχρι τέσσερις (4) λούσεις), θα προσκομίσουν στον Ε.Ο.Τ. ( Δ/νση Μελετών και Επενδύσεων ) :

· Αίτηση επιδότησης

· τα αντίστοιχα αποκόμματα των εισιτηρίων αυτών 

· φωτοαντίγραφο Δελτίου Άδειας Υδροθεραπείας ( Δ.Α.Υ.)

· Φωτοαντίγραφο του δελτίου του Προγράμματος που αφορά την συμμετοχή του δικαιούχου (στέλεχος 2).

·  βεβαίωση  υπογεγραμμένη και από τους δικαιούχους, στην οποία θα αναφέρεται ο αριθμός των διατεθέντων εισιτηρίων.
11.  Ακυρώσεις – Πρόωρες αναχωρήσεις

Ακύρωση της κράτησης θα πρέπει να γίνει εγγράφως  από τον δικαιούχο προς τον επιχειρηματία 21 ημέρες πριν την ημερομηνία άφιξης ή σε περιπτώσεις ανωτέρας βίας (Ν.1652/86) και σε μικρότερο διάστημα των 21 ημερών , προκειμένου να επιστραφεί η προκαταβολή στο δικαιούχο από τον επιχειρηματία. Αν η ακύρωση κράτησης γίνει σε διάστημα λιγότερο των 21 ημερών η προκαταβολή παρακρατείται από τον επιχειρηματία. 

Η κράτηση θεωρείται ότι έχει ακυρωθεί εφόσον δεν προσέλθει ο πελάτης στην προσυμφωνημένη ημερομηνία άφιξης και δεν έχει ειδοποιήσει τον επιχειρηματία σχετικά.

Σε περίπτωση που ο κάτοχος Δελτίου μεταβάλλει γνώμη με την άφιξη του στο κατάλυμα και δηλώσει ότι δεν επιθυμεί να παραμείνει, η προκαταβολή παρακρατείται από τον επιχειρηματία ολόκληρη. Τα δελτία όμως, που κατέχει ο δικαιούχος δεν τα παραδίδει στον επιχειρηματία.

Σε περίπτωση που ο δικαιούχος του προγράμματος πραγματοποιήσει παραμονή μιας  διανυκτέρευσης και διαφωνήσει ως προς την ποιότητα των παρεχομένων υπηρεσιών και θελήσει να αναχωρήσει, ο μεν ιδιοκτήτης του καταλύματος υποχρεούται να του επιστρέψει το δελτίο και να παρακρατήσει το ποσό της προκαταβολής, ο δε δικαιούχος θα καταβάλει επιπλέον το ποσό που αναλογεί στην επιδότηση του Ε.Ο.Τ. και της συμμετοχής του για την ημέρα παραμονής του.

Στην  πρόωρη αναχώρηση δικαιούχων θα καταβάλλεται το ποσό συμμετοχής που αναλογεί στις πραγματικές  ημέρες διαμονής προσαυξημένο με το ήμισυ του ποσού συμμετοχής που αναλογεί στις υπόλοιπες ημέρες που δεν πραγματοποιήθηκε η διαμονή. Στα δελτία θα πρέπει να αναγράφεται ο πραγματικός αριθμός των ημερών διαμονής των δικαιούχων. 

Στις περιπτώσεις πρόωρης αναχώρησης λόγω ανωτέρας βίας θα εφαρμόζονται οι διατάξεις του Ν.1652/86.

12.  ΔΙΑΔΙΚΑΣΙΕΣ ΕΝΤΑΞΗΣ ΤΟΥΡΙΣΤΙΚΩΝ ΕΠΙΧΕΙΡΗΣΕΩΝ ΣΤΟ ΠΡΟΓΡΑΜΜΑ: 

	Π Ρ Ο Σ Ο Χ Η  !!!!      Ε Π Ι Σ Η Μ Α Ν Σ Η!!!

1. Δεδομένου του κοινωνικού χαρακτήρα του προγράμματος επισημαίνεται η επιτακτική ανάγκη μείωσης των τιμών συμμετοχής των δικαιούχων (λεπτομέρειες στην παράγραφο 1 «Αίτηση/δήλωση συμμετοχής»)

2. Υπεύθυνες δηλώσεις που θα αντικαθιστούν σήματα ή άδειες κατά την υποβολή αιτήσεων συμμετοχής δεν θα γίνονται δεκτές και η επιχείρηση δεν θα καταχωρείται. 

3. Η ενημέρωση των δικαιούχων για τα συμμετέχοντα καταλύματα, τις τιμές και κάθε άλλη λεπτομέρεια θα γίνεται ηλεκτρονικά μέσω ΚΕΠ, μέσω των Π.Υ.Τ. και των γραφείων του ΕΟΤ, μέσω της ιστοσελίδας www.visitgreece.gr και μέσω ειδικού τετραψήφιου αριθμού του ΕΟΤ.




1.  Αίτηση / δήλωση συμμετοχής

Οι ενδιαφερόμενοι Επιχειρηματίες που πληρούν τις προϋποθέσεις της παρ. 3 «Καταλύματα-αδειοδότηση» προκειμένου να συμμετέχουν στο Πρόγραμμα «Τουρισμός για όλους» Γ΄ Ηλικίας 2011 - 2012 του Ε.Ο.Τ., απαραίτητα πρέπει να έχουν υποβάλλει στην αρμόδια Δ/νση Μελετών & Επενδύσεων του Ε.Ο.Τ. (Τσόχα 7, 11521, Αθήνα), αίτηση / δήλωση συμμετοχής, ιδιόχειρα ή ταχυδρομικά (και όχι με ΦΑΞ), σύμφωνα με  το υπόδειγμα που επισυνάπτεται από τις 06-06-2011 μέχρι τις 27-06-2011 (ημερομηνία πρωτοκόλλου Ε.Ο.Τ.).
Εφίσταται η προσοχή για τη σωστή συμπλήρωση των στοιχείων της αίτησης / δήλωσης η οποία γίνεται με αποκλειστική ευθύνη των ενδιαφερομένων και η οποία επέχει θέση σύμβασης μεταξύ επιχειρηματία και ΕΟΤ. 

Η αίτηση / δήλωση θα πρέπει  να εμφανίζει ταυτότητα περιεχομένου (π.χ. επωνυμία, διακριτικός τίτλος κλπ) με τα δικαιολογητικά που  ζητούνται προκειμένου να καταχωρηθούν οι επιχειρηματίες στο Πρόγραμμα.

Λόγω του κοινωνικού χαρακτήρα του προγράμματος επισημαίνεται στους ενδιαφερόμενους τουριστικούς επιχειρηματίες ότι το άθροισμα του ποσού συμμετοχής και του ποσού επιδότησης επιβάλλεται να είναι μειωμένο σε σχέση με την τιμή της ελεύθερης αγοράς και πάντως αισθητά χαμηλότερο από την τιμή πόρτας του καταλύματος.

Ειδικά ως προς τις δηλωθείσες τιμές συμμετοχής του δικαιούχου θα γίνεται έλεγχος και κατά την καταχώρηση της αίτησης συμμετοχής οπότε η αίτηση συμμετοχής είναι δυνατόν να επαναπεμφθεί στον επιχειρηματία για αναπροσαρμογή της τιμής ή για εξαίρεση από το πρόγραμμα, και κατά τη διάρκεια του προγράμματος με επιτόπιους ελέγχους.

· Η αίτηση / δήλωση συμμετοχής θα πρέπει να συνοδεύεται :

-  από αντίγραφο του ειδικού σήματος λειτουργίας σε ισχύ, από το οποίο να προκύπτει ότι η πυρασφάλεια του καταλύματος είναι σε ισχύ. Σε αντίθετη περίπτωση θα πρέπει να συνυποβάλλεται πρόσφατη ανανέωση της ισχύος του πιστοποιητικού πυρασφάλειας του καταλύματος .

-  από αντίγραφο άδειας εστιατορίου – κυλικείου – BAR για τις ξενοδοχειακές επιχειρήσεις  ανάλογα με το αν υποχρεούνται ή επιθυμούν να παρέχουν πρωινό ή και γεύματα.

Οι επιχειρήσεις ξενοδοχείων  κλασσικού τύπου δυο (2) αστέρων και άνω θα πρέπει     υποχρεωτικά να δηλώνουν τιμή συμμετοχής με πρωινό και προαιρετικά απλής διανυκτέρευσης .

Οι επιχειρήσεις ξενοδοχείων κλασσικού τύπου ενός (1) αστέρα και ξενοδοχείων τύπου επιπλωμένων διαμερισμάτων  δεν υποχρεούνται στην παροχή πρωινού (εκτός των 5 αστεριών)

 - από  αντίγραφο άδειας παρασκευαστήριου με αίθουσα πρωινού ή από                 αντίγραφο άδειας εστιατόριου για τις επιχειρήσεις ενοικιαζομένων δωματίων που επιθυμούν να παρέχουν πρωινό.

· Οι αιτήσεις που συνοδεύονται από άδειες κυλικείου – μπαρ και εστιατόριου εντός του καταλύματος, σε διαφορετικό όνομα από του επιχειρηματία  που έχει υποβάλλει την αίτηση συμμετοχής, θα συνοδεύονται από υπεύθυνη δήλωση του επιχειρηματία το περιεχόμενο της οποίας είναι το εξής:

«Είμαι εκ παράλληλου και εξ ολοκλήρου υπεύθυνος με τον (ονοματεπώνυμο) κάτοχο της σχετικής άδειας εντός  του καταλύματος  για την παροχή πρωινού ή γεύματος (κατά περίπτωση) στους πελάτες μου δικαιούχους του Προγράμματος «Τουρισμός για όλους» Γ΄Ηλικίας, σύμφωνα με τις αγορανομικές διατάξεις και τη σχετική  Εγκύκλιο του Ε.Ο.Τ.  για το παραπάνω Πρόγραμμα.»

Της παραπάνω ρύθμισης εξαιρούνται τα ενοικιαζόμενα διαμερίσματα και τα ξενοδοχεία τύπου επιπλωμένων διαμερισμάτων τα οποία  δεν προσφέρουν υπηρεσίες εστίασης δεδομένου ότι διαθέτουν κουζίνα ανά διαμέρισμα.

-   Από αντίγραφο της άδειας λειτουργίας πισίνας εφόσον δηλώσουν με την  

     συμμετοχή ως υπηρεσία την πισίνα.

Οι αιτήσεις συμμετοχής θα γίνονται δεκτές μόνο εφόσον συνοδεύονται από τα απαραίτητα δικαιολογητικά, τα οποία θα είναι σε ισχύ και όχι από υπεύθυνες δηλώσεις του Ν. 1599/1986.

13.  Υποχρεώσεις Επιχειρήσεων :  

Οι επιχειρηματίες, με την αίτηση / δήλωσή τους αναλαμβάνουν  επιπρόσθετα τις παρακάτω υποχρεώσεις για την ένταξή τους στο Πρόγραμμα :

-  να προσφέρουν τις υπηρεσίες εστίασης (πρωινού ή και ημιδιατροφής), εφ’  όσον έχουν δηλώσει σχετικές παροχές .

-  να εκδίδουν τα νόμιμα παραστατικά και για όσες επιχειρήσεις απαιτείται εκ του νόμου να τηρούν βιβλίο πόρτας,  να καταχωρούν αντιστοίχως τα Δελτία Εξαήμερων διακοπών των δικαιούχων.

-  να γνωστοποιούν άμεσα στον ΕΟΤ οποιαδήποτε αλλαγή στη νομική μορφή της επιχείρησης. 

-  να μη προβαίνουν σε αλλαγή της δηλωμένης στον ΕΟΤ χρονικής περιόδου συμμετοχής.  

-  ο αριθμός των δικαιούχων που θα διαμένει στο κατάλυμα σε καμία περίπτωση δεν θα υπερβαίνει τη νόμιμη δυναμικότητα του.                                                                                                                                                                        

- Η αποδοχή των  όρων της παρούσας Απόφασης από τις συμμετέχουσες επιχειρήσεις  γίνεται με την αίτηση / δήλωση των νομίμων εκπροσώπων τους, η οποία και θα επέχει θέση σύμβασης με τον Ε.Ο.Τ. 
14.  Κυρώσεις: 

Παρέκκλιση από τους όρους της Απόφασης αυτής η οποία διαπιστώνεται από εξακριβωμένη καταγγελία δικαιούχου του Προγράμματος και ιδιαίτερα όταν οι καταγγελίες είναι πολλαπλές, έχει ως συνέπεια εκτός των κυρώσεων που προβλέπει η τουριστική νομοθεσία και την εξαίρεση των επιχειρήσεων από το Πρόγραμμα του επόμενου έτους. 

Δεδομένου ότι η αίτηση συμμετοχής στο πρόγραμμα επέχει θέση σύμβασης με τον ΕΟΤ, η υποβολή στοιχείων που δεν ανταποκρίνονται στην πραγματικότητα μπορεί να επιφέρει την απένταξη του καταλύματος από το πρόγραμμα ακόμη και αναδρομικά.
15.  Οδηγίες για την ορθή εφαρμογή του Προγράμματος  

Προκειμένου να εξασφαλισθεί η ορθή εφαρμογή του Προγράμματος Γ΄ Ηλικίας 2011-2012 οι συμμετέχοντες επιχειρηματίες καλούνται όπως ακολουθήσουν αυστηρά τις παρακάτω οδηγίες :

α. Προκαταβολές 

Να εισπράττουν απαραιτήτως τις προκαταβολές  κράτησης μέσω Τράπεζας ή ΕΛΤΑ από τους δικαιούχους.

Προκειμένου να διαφυλαχθεί ο κοινωνικός χαρακτήρας του προγράμματος, απαγορεύεται ρητά η  μεσιτεία για την κράτηση δωματίων από άλλα πρόσωπα διαφορετικά των δικαιούχων, π.χ. μέσω τουριστικών γραφείων κ.λ.π.

     Παράβαση της υποχρέωσης αυτής συνεπάγεται την εφαρμογή της  διάταξης  του άρθρ.458 του Ποινικού Κώδικα, διερευνάται δε κατά πόσον συντρέχει περίπτωση εφαρμογής άλλων διατάξεων του Ποινικού Κώδικα, εφόσον έχει διαπραχθεί άλλο αδίκημα (π.χ. απάτη κατά του Δημοσίου κλπ).

β. Έλεγχος γνησιότητας δελτίων και ατομικών στοιχείων δικαιούχων 

Να ελέγχουν τη γνησιότητα και την ορθή συμπλήρωση των δελτίων των δικαιούχων και επίσης το αν φέρουν το μοναδικό  για κάθε δελτίο σειριακό αριθμό καθώς επίσης σφραγίδα και υπογραφή του αρμόδιου φορέα διάθεσης.  

Το Δελτίο Γ΄  Ηλικίας του Προγράμματος «Τουρισμός για όλους» είναι αυστηρά προσωπικό, ισχύει αποκλειστικά για τον δικαιούχο και τα προστατευόμενα μέλη της οικογένειάς του και απαγορεύεται αυστηρά η χρήση του από άλλα άτομα. Ο ξενοδόχος υποχρεούται να δεχθεί στο κατάλυμά του το δικαιούχο, αφού διαπιστώσει ότι τα στοιχεία  της ταυτότητάς του ταυτίζονται με αυτά που αναγράφονται στο Δελτίο. Σημειώνουμε ότι σε περίπτωση, που ο επιχειρηματίας του καταλύματος, δεχθεί στο κατάλυμά του άτομο ή άτομα, άλλα από τα αναγραφόμενα στο Δελτίο Γ΄  Ηλικίας του Προγράμματος «Τουρισμός για όλους», υπόκειται στις οικείες διοικητικές και ποινικές κυρώσεις.

Η παραμονή του δικαιούχου στο ξενοδοχειακό κατάλυμα δεν μπορεί να είναι προγενέστερη της ημερομηνίας έκδοσης του Δελτίου.
γ. Ορθή συμπλήρωση δελτίων 

Να συμπληρώνουν με αυξημένη προσοχή όλα τα στοιχεία του δεξιού τμήματος του δελτίου και ειδικότερα τις ακριβείς ημερομηνίες άφιξης και αναχώρησης των δικαιούχων, απαραίτητα να το υπογράφουν και να θέτουν την σφραγίδα της επιχείρησης. Επίσης θα πρέπει να φροντίζουν τα δελτία να υπογράφονται από τους δικαιούχους. Στην ένδειξη «ΑΡΙΘ. ΔΕΛΤ. ΠΑΡΟΧ. ΥΠΗΡΕΣΙΩΝ» θα σημειώνεται ο αριθμός του δελτίου παροχής υπηρεσιών, που εκδίδεται προς τους δικαιούχους και αφορά αποκλειστικά το ποσό της οικονομικής συμμετοχής τους και όχι της επιδότησης του Ε.Ο.Τ.

Τα δελτία τα οποία φέρουν διορθώσεις με μελάνι ή με το ειδικό διορθωτικό (blanco) δεν θα γίνονται δεκτά.
16.  Όροι και διαδικασίες για την επιδότηση των επιχειρηματιών 

α. Φάκελος αίτησης – δικαιολογητικών

Για την καταβολή της επιδότησης από τον ΕΟΤ οι επιχειρηματίες υποβάλλουν στην ακόλουθη διεύθυνση :

Ε.Ο.Τ.

Διεύθυνση Μελετών και Επενδύσεων

Τσόχα 7, 11521

Αμπελόκηποι, Αθήνα

συγκεντρωτικά, τα ακόλουθα δικαιολογητικά, και  ειδικά για το Πρόγραμμα της Γ΄ Ηλικίας  
· Αίτηση επιδότησης 

· αντίγραφο του ειδικού σήματος λειτουργίας σε ισχύ , από το οποίο να προκύπτει ότι η πυρασφάλεια του καταλύματος είναι σε ισχύ. Σε αντίθετη περίπτωση θα πρέπει να συνυποβάλλεται πρόσφατη ανανέωση της ισχύος του πιστοποιητικού πυρασφάλειας του καταλύματος .

· Αντίγραφο Βιβλιαρίου Τράπεζας  στο  οποίο να φαίνεται ο αριθμός ΙΒΑΝ 

           και η επωνυμία της επιχείρησης.

· Συγκεντρωτική κατάσταση  

· Αναλυτική κατάσταση με τον αριθμό των διανυκτερεύσεων κατά ημερομηνία που πραγματοποίησαν οι δικαιούχοι του Προγράμματος  στο κατάλυμα, στην περίπτωση που το συνολικό ποσό της επιδότησης υπερβαίνει το ποσό των 10.000,00 €.

· Όλα τα αντίγραφα (τα στελέχη Β3) των δελτίων που φέρουν την ένδειξη «για τον Ε.Ο.Τ.» των δικαιούχων που φιλοξένησαν . 

· Συγκεντρωτική απόδειξη παροχής υπηρεσιών  ή τιμολόγιο στο όνομα του ΕΟΤ με στοιχεία: ΕΟΤ, Τσόχα 7, 115 21, ΑΦΜ 090010364, Δ.Ο.Υ. ΚΑ΄ Αθηνών.  Η εν λόγω απόδειξη ή τιμολόγιο (θεωρημένη από την αρμόδια Δ.Ο.Υ. ή σφραγισμένη με την ένδειξη : αθεώρητη βάσει ……. ) αφορά το συνολικό ποσό της επιδότησης του ΕΟΤ που αναλογεί στο σύνολο των δικαιούχων που φιλοξενήθηκαν από την επιχείρηση.

           Στην αιτιολογία θα αναγράφεται : Επιδότηση Προγράμματος «Τουρισμός για όλους» Γ΄ Ηλικίας 2010 - 2011.

· Βεβαίωση φορολογικής ενημερότητας στην περίπτωση που το συνολικό ποσό της επιδότησης υπερβαίνει το συνολικό ποσό των 1.500,00 €.

· Βεβαίωση ασφαλιστικής ενημερότητας του Ι.Κ.Α. στην περίπτωση που το συνολικό ποσό της επιδότησης υπερβαίνει το συνολικό ποσό των 3.000,00 €.

Τα παραπάνω δικαιολογητικά θα υποβάλλονται κατά προτίμηση μια μόνο φορά και σε περίπτωση που ενδεχομένως υποβληθούν  σε περισσότερες    φορές θα πρέπει να μεσολαβεί διάστημα τουλάχιστον (3) τριών μηνών μεταξύ των αιτήσεων επιδότησης.

ΠΡΟΣΟΧΗ: Στην περίπτωση που επιχειρηματίας συμμετέχει με παραπάνω από ένα κατάλυμα θα υποβάλλει ξεχωριστή αίτηση/δήλωση επιδότησης ανά κατάλυμα η οποία θα αποστέλλεται με ξεχωριστό φάκελο.


β. Προθεσμία υποβολής του φακέλου των δικαιολογητικών για την επιδότηση
Οι επιχειρηματίες που συμμετείχαν στο πρόγραμμα, θα πρέπει να υποβάλουν φάκελο με τα παραπάνω δικαιολογητικά  μέχρι τη 31η Αυγούστου 2012.

γ. Επισημάνσεις 

Οι επιχειρηματίες θα πρέπει να φροντίζουν να υποβάλουν τους φακέλους πλήρως ενημερωμένους με τα απαραίτητα δικαιολογητικά, με δική τους ευθύνη, στις προαναφερόμενες προθεσμίες. Επίσης, τα παραστατικά θα πρέπει να είναι σωστά συμπληρωμένα όπως στα υποδείγματα. Φάκελοι με παραστατικά που παρουσιάζουν ελλείψεις, παρατυπίες ή δυσανάγνωστα στοιχεία, δεν θα γίνονται δεκτοί προς εξόφληση. 

Ελλείψεις δικαιολογητικών ή εκπρόθεσμη κατάθεση φακέλων συνεπάγονται καθυστερήσεις ή μη καταβολή των επιδοτήσεων.

δ. Πληρωμές 

Η πληρωμή των επιχειρήσεων θα γίνεται με κατάθεση στο λογαριασμό ΙΒΑΝ που έχει δηλωθεί ή απευθείας από το ταμείο του Ε.Ο.Τ., και στις δύο όμως περιπτώσεις απαιτείται ο αριθμός ΙΒΑΝ.

Επισυνάπτονται υποδείγματα αίτησης συμμετοχής, αίτησης επιδότησης, συγκεντρωτικής και αναλυτικής κατάστασης διαμονής δικαιούχων προγράμματος «Τουρισμός για όλους 2011-2012».

                                                                     Ο ΓΕΝΙΚΟΣ ΓΡΑΜΜΑΤΕΑΣ ΤΟΥ Ε.Ο.Τ.

                                                                                   ΓΕΩΡΓΙΟΣ ΚΟΛΕΤΣΟΣ

